Document ID: 31970L0157

Reference:
13/Volumul 01
RO
Jurnalul Ofícial al Uniunii Europene
57
31970L0157
L 042/16
JURNALUL OFÍCIAL AL UNIUNII EUROPENE
DIRECTIVA CONSILIULUI
din 6 februarie 1970
privind apropierea legislațiilor statelor membre referitoare la nivelul de zgomot admis și la sistemul de evacuare al autovehiculelor
(70/157/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene și, în special, articolul 100 al acestuia,
având în vedere propunerea Comisiei,
având în vedere avizul Adunării parlamentare (1),
având în vedere avizul Comitetului Economic și Social (2),
întrucât specificațiile tehnice pe care trebuie să le îndeplinească autovehiculele în temeiul legislațiilor naționale privesc, inter alia, nivelul de zgomot admis și sistemul de evacuare;
întrucât specificațiile diferă de la un stat membru la altul; întrucât este necesar ca toate statele membre să adopte aceleași specificații fie în completarea, fie în locul reglementărilor existente, pentru a permite în special aplicarea procedurii de omologare CEE de tip, procedură care a făcut obiectul Directivei Consiliului din 6 februarie 1970 (3) privind apropierea legislației statelor membre referitoare la omologarea de tip a autovehiculelor și a remorcilor lor, pentru fiecare tip de vehicul,
ADOPTĂ PREZENTA DIRECTIVĂ:
Articolul 1
În sensul prezentei directive, prin „vehicul” se înțelege orice autovehicul destinat circulației rutiere, cu sau fără caroserie, având cel puțin patru roți și o viteză maximă constructivă de peste 25 km/h, cu excepția vehiculelor care merg pe șine, a tractoarelor și a utilajelor agricole și a vehiculelor utilizate pentru lucrări publice.
Articolul 2
Nici un stat membru nu poate să refuze acordarea omologării CEE de tip sau omologării naționale de tip unui vehicul pe motivul nivelului de zgomot admis sau al sistemului de evacuare, dacă nivelul de zgomot și sistemul de evacuare îndeplinesc specificațiile menționate în anexă.
Articolul 3
Modificările necesare adaptării specificațiilor anexei la progresul tehnologic, cu excepția specificațiilor prevăzute la punctele I.1 și I.4.1.4, trebuie adoptate în conformitate cu procedura prevăzută la articolul 13 din Directiva Consiliului privind apropierea legislațiilor statelor membre referitoare la omologarea de tip a autovehiculelor și a remorcilor acestora.
Articolul 4
(1)   Statele membre adoptă dispozițiile necesare aducerii la îndeplinire a prezentei directive în termen de 18 luni de la notificarea acesteia și informează de îndată Comisia cu privire la aceasta.
(2)   Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 5
Prezenta directivă se adresează statelor membre.
Adoptată la Bruxelles, 6 februarie 1970.
Pentru Consiliu
Președintele
P. HARMEL
(1)  JO C 160, 18.12.1969, p. 7.
(2)  JO C 48, 16.4.1969, p. 16.
(3)  JO L 42, 23.2.1970, p. 1.
ANEXĂ
I.   NIVELELE DE ZGOMOT ADMISE
I.1.   Limite
Nivelul de zgomot al vehiculelor menționate la articolul 1 din prezenta directivă, măsurat în condițiile stabilite în prezenta anexă, nu trebuie să depășească următoarele valori:
Categoria de vehicul
Valoare exprimată în dB (A) [decibeli (A)]
I.1.1.
Vehicule destinate transportului de persoane, cu maximum 9 locuri pe scaune, inclusiv locul șoferului.
82
I.1.2.
Vehicule destinate transportului de persoane, cu peste 9 locuri, inclusiv locul șoferului, și având o masă maximă autorizată ce nu depășește 3,5 tone.
84
I.1.3.
Vehicule destinate transportului de marfă, având o masă maximă autorizată ce nu depășește 3,5 tone.
84
I.1.4.
Vehicule destinate transportului de persoane, cu peste 9 locuri, inclusiv locul șoferului, și având o masă maximă autorizată ce depășește 3,5 tone.
89
I.1.5.
Vehicule destinate transportului de marfă, având o masă maximă autorizată ce depășește 3,5 tone.
89
I.1.6.
Vehicule destinate transportului de persoane, cu peste 9 locuri, inclusiv locul șoferului, și având o putere a motorului egală sau mai mare decât 200 CP DIN.
91
I.1.7.
Vehicule destinate transportului de marfă, având o putere a motorului egală sau mai mare decât 200 CP DIN și o masă maximă autorizată ce depășește 12 tone.
91
I.2.   Instrumente de măsură
Zgomotul emis de vehicule se măsoară cu ajutorul aparatelor de măsură a nivelului zgomotului aparținând tipului descris în Publicația 179, prima ediție din anul 1965, a Comisiei Internaționale de Electrotehnică.
I.3.   Condiții de măsurare
Măsurările trebuie făcute pe vehicule neîncărcate, într-o zonă suficient de lipsită de zgomote și deschisă [zgomotul ambiant și al vântului să fie cu cel puțin 10 dB (A) sub zgomotul de măsurat].
Pista de probă poate lua, spre exemplu, forma unui spațiu deschis cu o rază de 50 de metri, având o parte centrală perfect orizontală cu o rază de cel puțin 20 de metri, acoperită cu beton, asfalt sau material similar, și care nu este acoperită cu zăpadă, iarbă înaltă, bucăți de pământ sau cenușă.
Suprafața pistei de probă trebuie să nu determine un zgomot de anvelope excesiv. Această condiție se aplică numai pentru măsurarea zgomotului făcut de vehiculele în mișcare.
Măsurările se efectuează afară pe timp frumos și cu vânt slab. Nici o persoană în afară de observatorul care efectuează măsurătorile nu trebuie să rămână lângă vehicul sau microfon, pentru că prezența spectatorilor lângă vehicul sau lângă microfon poate afecta considerabil datele înregistrate. Fluctuațiile marcate ale indicatorului care par nelegate de caracteristicile nivelului general de zgomot trebuie ignorate în citirea datelor.
I.4.   Metode de măsurare
I.4.1.   Măsurarea zgomotului vehiculelor în mișcare (pentru omologarea de tip)
Cel puțin două măsurări trebuie făcute pe fiecare parte a vehiculului. Se pot face măsurări preliminare pentru reglări, dar ele nu trebuie luate în considerare.
Microfonul trebuie situat la 1,2 m deasupra nivelului solului la o distanță de 7,5 metri de linia de centru CC a vehiculului, măsurați de-a lungul perpendicularei PP′ pe această linie (figura 1).
Două linii AA′ și BB′, paralele cu linia PP′ și situate la 10 metri în fața, respectiv în spatele acestei linii, trebuie marcate pe pista de probă. Vehiculele trebuie să se apropie de linia AA′ cu o viteză uniformă, după cum este specificat mai jos. În momentul atingerii liniei, se accelerează la maximum cât mai rapid cu putință și se menține accelerația în această poziție până când spatele vehiculului (1) depășește linia BB′; apoi clapeta de accelerație trebuie închisă cât mai rapid posibil.
Nivelul de zgomot maxim înregistrat va constitui rezultatul măsurării.
I.4.1.1.   Vehicule fără cutie de viteze
Vehiculul trebuie să se apropie de linia AA′ cu o viteză uniformă corespunzătoare celei mai mici dintre următoarele trei viteze:
—
o viteză egală cu trei sferturi din viteza de rotație la care motorul realizează puterea maximă;
—
o viteză egală cu trei sferturi din viteza maximă de rotație a motorului permisă de regulator;
—
50 kilometri pe oră.
I.4.1.2.   Vehicule cu cutie de viteze manuală
I.4.1.2.1.
Cutia de viteze trebuie să fie cuplată în mod obligatoriu: treapta a doua, dacă vehiculul are cutie de viteze cu două, trei sau patru viteze;
I.4.1.2.2.
treapta a treia, dacă cutia are mai mult de patru viteze;
I.4.1.2.3.
treapta care corespunde vitezei maxime a autovehiculului, dacă transmisia are dublă demultiplicare (cutie de viteze intermediară sau punte spate cu dublă demultiplicare).
Vehiculul trebuie să se apropie de linia AA′ cu o viteză uniformă corespunzătoare celei mai mici dintre următoarele trei viteze:
—
o viteză egală cu trei sferturi din viteza de rotație la care motorul realizează puterea maximă;
—
o viteză egală cu trei sferturi din viteza maximă de rotație a motorului permisă de regulator;
—
50 kilometri pe oră.
I.4.1.3.   Vehicule cu cutie de viteze automată
Vehiculul trebuie să se apropie de linia AA′ cu o viteză uniformă corespunzătoare celei mai mici dintre următoarele două viteze:
—
50 kilometri pe oră;
—
trei sferturi din viteza maximă.
Atunci când se poate alege, trebuie folosită poziția „normal” a selectorului pentru condusul în oraș.
I.4.1.4.   Interpretarea rezultatelor
I.4.1.4.1.   Pentru a se lua în considerare incertitudinile instrumentelor de măsură, rezultatul obținut la fiecare măsurare trebuie determinat prin scăderea 1 dB (A) din valorile înregistrate.
I.4.1.4.2.   Măsurătorile trebuie considerate valabile dacă diferența dintre două măsurători consecutive pe aceeași parte a vehiculului nu este mai mare de 2 dB (A).
I.4.1.4.3.   Cel mai ridicat nivel de zgomot măsurat trebuie să constituie rezultatul testului. Dacă rezultatul depășește cu 1 dB (A) nivelul maxim admis la categoria vehiculului testat, trebuie făcute două măsurări suplimentare. Trei din cele patru măsurări obținute trebuie să se încadreze în limitele prescrise.
Pozițiile de efectuare a măsurărilor pentru autovehiculele în mișcare
I.4.2.   Măsurarea zgomotului la autovehiculele staționare
I.4.2.1.   Poziția instrumentului de măsurare a nivelului de zgomot
Măsurările trebuie făcute în punctul X (a se vedea figura 2), care se află la o distanță de 7 metri față de cea mai apropiată suprafață a vehiculului.
Microfonul trebuie situat la 1,2 metri deasupra nivelului solului.
I.4.2.2.   Numărul de măsurări
Trebuie efectuate cel puțin două măsurări.
I.4.2.3.   Condiții de încercare a vehiculului
Motorul unui vehicul fără un regulator de viteză ar trebui să ruleze la trei sferturi din turația la care, potrivit fabricației vehiculului, se produce puterea maximă. Numărul de rotații/minut ale motorului se măsoară cu un instrument independent, de exemplu un banc dinamometric și un tahometru. Dacă motorul este dotat cu un regulator care nu permite depășirea vitezei la care își realizează puterea maximă, atunci motorul trebuie să ruleze la viteza maximă permisă de regulator.
Înainte de a se face măsurările, motorul trebuie adus la temperatura normală de funcționare.
I.4.2.4.   Interpretarea rezultatelor
Toate datele înregistrate privind nivelul de zgomot trebuie prezentate în raport.
Metoda utilizată pentru calcularea puterii motorului trebuie de asemenea indicată, dacă este posibil. Starea de încărcare a vehiculului trebuie de asemenea indicată.
Măsurările vor fi considerate valabile dacă diferența dintre două măsurări consecutive pe aceeași parte a vehiculului nu este mai mare de 2 dB (A).
Valoarea maximă înregistrată constituie rezultatul măsurării.
Pozițiile de măsurare pentru autovehiculele staționare
II.   SISTEMUL DE EVACUARE (AMORTIZORUL DE ZGOMOT)
II.1.   Dacă vehiculul este dotat cu un dispozitiv proiectat pentru a reduce zgomotul de evacuare (amortizorul de zgomot), se aplică specificațiile secțiunii II. Dacă conducta de aspirare este dotată cu un filtru de aer care este necesar pentru a se conforma nivelului de zgomot admis, filtrul va fi considerat ca o parte a amortizorului, și specificațiile secțiunii II vor fi aplicate de asemenea respectivului filtru.
II.2.   La certificatului de omologare de tip se anexează un desen al sistemului de evacuare.
II.3.   Pe amortizorul de zgomot trebuie înscrise marca și tipul în mod clar și de neșters.
Folosirea materialelor absorbante fibroase în construcția amortizoarelor de zgomot este permisă doar dacă sunt îndeplinite următoarele condiții:
II.4.1.
Materialul absorbant fibros nu trebuie plasat în acele părți ale sistemului de evacuare prin care trece gazul.
II.4.2.
Materialul absorbant fibros trebuie fixat cu ajutorul unor dispozitive adecvate pe toată durata de utilizare a amortizorului.
II.4.3.
Materialul absorbant fibros trebuie să fie rezistent la o temperatură cu cel puțin 20 % mai ridicată decât temperatura de funcționare care poate surveni în regiunea sistemului de evacuare unde sunt plasate aceste materiale absorbante fibroase.
(1)  Dacă vehiculul include o remorcă sau o semiremorcă, acestea nu trebuie luate în considerare la determinarea momentului de depășire a liniei BB′.

Summary:
Autovehiculele cu remorcă: nivelul de zgomot admis
Autovehiculele cu remorcă: nivelul de zgomot admis
Obiectivul prezentei directive este de a pune în aplicare reglementările Uniunii Europene referitoare la zgomotul produs de vehicule, pe baza armonizării complete.
ACT
70/157/CEE Directiva Consiliului din 6 februarie 1970 privind apropierea legislațiilor statelor membre referitoare la nivelul de zgomot admis și la sistemul de evacuare al autovehiculelor [Jurnalul Oficial L 42 din 23.2.1970].
SINTEZĂ
Directivele se aplică oricărui autovehicul destinat circulației rutiere, cu sau fără caroserie, având cel puțin patru roți și o viteză maximă constructivă de peste 25 km/h, cu excepția vehiculelor care merg pe șine, a tractoarelor agricole și forestiere și a tuturor utilajelor mobile.
Directivele stabilesc limite pentru nivelul de zgomot produs de componentele mecanice și de sistemele de evacuare ale vehiculelor în cauză. Limitele sunt cuprinse între 74 dB(A) pentru autoturisme și 80 dB(A) pentru vehicule de mare putere destinate transportului de mărfuri.
Valorile admise sunt stabilite în funcție de categoriile specifice de vehicule:
autoturisme;
vehicule destinate transportului public;
vehicule destinate transportului de mărfuri.
Statele membre au avut obligația de a publica valorile nivelului de zgomot pentru omologarea de tip până la 1 octombrie 1994.
Prin urmare, statele membre nu pot, din motive referitoare la nivelul de zgomot admis și la sistemul de evacuare:
să refuze sau să interzică vânzarea, înmatricularea, introducerea pe piață sau utilizarea vehiculelor care sunt conforme cu dispozițiile directivei;
să interzică introducerea pe piață a unui sistem de evacuare sau a unei unități tehnice dacă acestea corespund unui tip pentru care s-a acordat omologarea.
Oferirea de stimulente fiscale de către statele membre în vederea încurajării respectării anticipate a noilor limite poate fi autorizată dacă acestea sunt:
nediscriminatorii;
pentru o perioadă limitată;
de o valoare semnificativ mai mică decât costul echipamentului montat;
aplicate vehiculelor prevăzute cu echipament care permite respectarea anticipată a viitoarelor standarde europene.
Procedura de omologare de tip pentru fiecare tip de vehicul, sistem de evacuare și unitate tehnică (amortizor de zgomot și sistem de evacuare înlocuitor):
cererea pentru omologarea CEE de tip se depune de către producător sau de către reprezentantul autorizat al acestuia;
cererea trebuie să cuprindă informațiile prevăzute de directivele existente;
se vor realiza diferite încercări aferente omologării de tip;
dacă tipul de vehicul, sistemul de evacuare sau unitatea tehnică îndeplinește cerințele de încercare, autoritatea competentă din statul membru respectiv va elibera un certificat de omologare CEE de tip.
Prezenta directivă se abrogă prin Regulamentul (UE) nr. 540/2014 începând cu 30.6.2027.
REFERINȚE
Act
Intrarea în vigoare
Termen de transpunere în legislația statelor membre
Jurnalul Oficial al Uniunii Europene
Directiva 70/157/CEE
10.2.1970
10.8.1971 - 1.7.1973
JO L 42 din 23.2.1970
Act(e) de modificare
Intrarea în vigoare
Termen de transpunere în legislația statelor membre
Jurnalul Oficial al Uniunii Europene
Directiva 73/350/CEE
16.11.1973
-
JO L 321 din 22.11.1973
Directiva 77/212/CEE
10.3.1977
31.3.1977
JO L 66 din 12.3.1977
Directiva 81/334/CEE
28.4.1981
31.12.1981
JO L 131 din 18.5.1981
Directiva 84/372/CEE
5.7.1984
30.9.1984
JO L 196 din 26.7.1984
Directiva 84/424/CEE
4.9.1984
31.12.1984
JO L 238 din 6.9.1984
Directiva 87/354/CEE
29.6.1987
31.12.1987
JO L 192 din 11.7.1987
Directiva 89/491/CEE
25.7.1989
1.1.1990
JO L 238 din 15.8.1989
Directiva 92/97/CEE
16.11.1992
30.6.1993
JO L 371 din 19.12.1992
Directiva 96/20/CEE
3.5.1996
30.9.1996
JO L 92 din 13.4.1996
Directiva 99/101/CE
17.1.2000
31.3.2000
JO L 334 din 28.12.1999
Directiva2007/34/CE
5.7.2007
5.7.2007
JO L 155 din 15.6.2007
Directiva 2013/15/UE
1.7.2013
1.7.2013
JO L 158 din 10.6.2013
ACTE CONEXE
Regulamentul (UE) nr. 540/2014 al Parlamentului European și al Consiliului privind nivelul sonor al autovehiculelor și al amortizoarelor de zgomot de înlocuire, de modificare a Directivei 2007/46/CE și de abrogare a Directivei 70/157/CEE [Jurnalul Oficial L 158 din 27.5.2014].
Ultima actualizare: 02.07.2014